VGI จับมือ “เครือสหพัฒน์” ขยายสาขา “LAWSON 108” บนสถานีบีทีเอส 30 แห่งใน 2-3 ปี
VGI จับมือ “เครือสหพัฒน์” ขยายสาขา “LAWSON 108” บนสถานีบีทีเอส 30 แห่งใน 2-3 ปี
VGI จับมือ “เครือสหพัฒน์” ขยายสาขา “LAWSON 108” บนสถานีบีทีเอส 30 แห่งใน 2-3 ปี
28 มิ.ย. 2562

นายกวิน กาญจนพาสน์ ประธานคณะกรรมการบริหาร บริษัท วีจีไอ โกลบอล มีเดีย จำกัด (มหาชน) หรือ VGI เปิดเผยว่า บริษัทฯ, บริษัท สห ลอว์สัน จำกัด และ บริษัท สหพัฒนาอินเตอร์โฮลดิ้ง จำกัด (มหาชน) หรือ SPI ได้ร่วมลงนามจัดตั้งบริษัทร่วมทุน (JVC) เพื่อดำเนินกิจการร้านค้า Lawson108 ซึ่งการร่วมมือนี้มีแผนดำเนินการเปิดให้บริการร้านค้า Lawson108 บนพื้นที่ซึ่งเป็นเอกสิทธิ์เฉพาะในระบบขนส่งมวลชน
ประกอบด้วยบริเวณพื้นที่ทั้งหมดบนสถานีรถไฟฟ้าบีทีเอสและพื้นที่อื่นๆ เพื่อสร้าง Offline-to-Online (O2O) Ecosystem ผ่านบริการจากร้านค้า Lawson108 ที่อยู่ในพื้นที่ยุทธศาสตร์ โดยมีแรบบิทเป็นช่องทางการชำระเงิน (บัตรแรบบิท และ Rabbit Line Pay)
โดยปัจจุบันร้านค้า Lawson108 เปิดให้บริการบนสถานีรถไฟฟ้าบีทีเอสแล้ว 4 สถานี มีผู้ใช้บริการชำระค่าสินค้าและบริการ ผ่าน Rabbit Line Pay ภายในร้าน Lawson 108 จำนวนเพิ่มขึ้นอย่างต่อเนื่อง
สำหรับการจับมือเป็นพันธมิตรนั้น บริษัทในเครือสหพัฒน์ยังได้เริ่มปรับเปลี่ยนบัตรพนักงานมาผูกกับบัตรแรบบิทการ์ดแล้วจำนวนกว่า 3 พันใบ ซึ่งจากฐานข้อมูลที่เพิ่มขึ้นทั้งหมดนี้จะช่วยให้ VGI ยกระดับความสามารถในการนำเสนอโฆษณาให้เข้าถึงผู้บริโภคได้อย่างมีประสิทธิภาพ ให้กับผู้ใช้บริการทั้งภายในและภายนอกร้านค้า Lawson108 ได้มากยิ่งขึ้น
รวมถึงการสร้างกลยุทธ์ทางการตลาดที่ตอบสนองผู้บริโภคได้อย่างถูกต้อง ไม่ว่าจะเป็นการมอบสิทธิพิเศษผ่าน Rabbit Rewards หรือ โปรโมชั่นจากพันธมิตรอื่นๆ เป็นต้น ทั้งหมดนี้นับเป็นส่วนหนึ่งที่ช่วยตอกย้ำความสำเร็จของกลยุทธ์  O2O Ecosystem ได้เป็นอย่างดี
ด้านนายโคอิชิ ฮิโรเซะ กรรมการผู้จัดการ บริษัท สห ลอว์สัน จำกัด กล่าวว่า มีความยินดีเป็นอย่างยิ่งที่ได้ร่วมเป็นพันธมิตรกับเจ้าของแพลตฟอร์มทางการตลาดที่สำคัญอย่าง VGI โดยมีแผนที่จะเปิดให้บริการบนสถานีรถไฟฟ้าบีทีเอสทั้งหมด 30 สถานี ซึ่งปัจจุบันเราได้จัดตั้งร้านค้า Lawson108 และเปิดให้บริการเป็นที่เรียบร้อยแล้วทั้งสิ้น 4 สถานี ได้แก่ สถานีทองหล่อ, สถานีสะพานควาย, สถานีเพลินจิต และสถานีอนุเสาวรีย์ชัยสมรภูมิ สำหรับสถานีอื่นๆ นั้นอยู่ระหว่างการดำเนินงานซึ่งคาดว่าจะแล้วเสร็จครบทุกสถานีภายในอีก 2-3 ปีนี้